
רינה יקרה
שירה, שהיתה אמורה לדבר ביקשה אותי להחליף אותה בברכה אלייך, הסבתא של משפחת הס אבל קצת גם הסבתא של הקהילה שלנו, שחוגגת שמונים. 
בְּמוֹצָאֵי מְנוּחָה קִדַּמְנוּךָ תְּחִלָּה
הַט אָזְנְךָ מִמָּרוֹם יוֹשֵׁב תְּהִלָּה
לִשְׁמֹעַ אֶל הָרִנָּה וְאֶל הַתְּפִלָּה
את הפיוט היפה הזה  אנחנו (האשכנזים)  אומרים במוצאי שבת של תחילת הסליחות, והמקור של הביטוי אל הרינה ואל התפילה הוא מנאומו של שלמה המלך אחרי שסיים לבנות את המקדש.
הפסוק המלא: "ופנית אל תפילת עבדך ואל תחינתו ה' אלוהי לשמוע אל הרינה ואל התפילה אשר עבדך מתפלל אליך היום להיות עינך פתוחות לילה ויום אל המקום אשר אמרת יהיה שמי שם" (מל"א ח, כח)

כפשוטו מבקש שלמה מהקב''ה לשמוע אל תפילתו. מהי תפילה אנחנו יודעים, לא תמיד אנחנו מצליחים בה, יודעים את המילים בוודאי. אבל מהי רינה בהקשר הזה? מדוע היא נחוצה בפסוק וגם בפיוט? רינה היא שמחה? כמו בפסוק רני עקרה, או  פצחי רינה וצהלי? לא מסתדר, בטח לא בהקשר הזה בפיוט שפותח את הסליחות, האם רינה היא בקשה, כמו שאומר ילקוט שמעוני, רינה היא בקשה ובקשה היא תפילה, גם לא מסתדר כי לשם מה הכפילות? ואולי רינה היא רינון, כמו שמועה. בוודאי שלא.
בפשטות רינה היא מנגינה, ניגון, לשמוע אל הרינה ואל התפילה, זה השילוב המדויק שבין המילים לבין המנגינה. שילוב שיוצר הרמוניה כדי שהבקשה תיכנס ללב וכדי שהקדוש ברוך הוא יקבל ברצון את תפילתנו. 

ואת השילוב הזה בדיוק מביאה רינה לקהילתנו, מילים טובות ומנגינה טובה. מילים צוחקות ומנגינה מחוייכת, מילים מנחמות ומנגינה מחבקת, זאת רינה, שנכנסת ללב.
הנה סיפור חסידי שמצאתי ושמצא חן בעיני על משמעותה של המנגינה, הרינה
רבי ישראל מרוּז'ין היה רגיל להתהלך בבית המדרש כשהוא מפזם תנועה של ניגון: בָּם-בָּם. ראה זאת אחד מן המתנגדים לחסידות וצחק. שאל אותו הרב: "מדוע אתה צוחק ממני?" השיב המתנגד: "הרי אתה הולך ואומר בָּם-בָּם". ענה הרבי: "כך הרי כתוב בתורתנו הקדושה, 'וְשִׁנַּנְתָּם לְבָנֶיךָ וְדִבַּרְתָּ בָּם' (דברים ו, ז)".

זמן מה אחר כך פגש הרבי את אותו מתנגד, ושמע אותו מזמר את אותו הניגון. הפעם הרבי הוא ששאל את המתנגד: "מדוע אתה אומר 'בָּם-בָּם'?" התפלא המתנגד והשיב: "הלא כך נוהג גם אתה, והרי כך אמרת שכתוב בתורתנו הקדושה!" אמר לו הרבי: "כך אכן כתוב. אבל בפסוק אחר נאמר 'וְצַדִּקִים יֵלְכוּ בָם וּפֹשְׁעִים יִכָּשְׁלוּ בָם' (הושע יד, י), כי דבר זה תלוי בכוונה. 

והכוונה שלנו רינה היא לאחל לך עד 120, שתמשיכי לשיר כאן איתנו עוד שנים ארוכות. 

